กรณ์ดันภาษีที่ดินหาเสียงเลือกตั้งใหม่
รมว.คลัง ระบุ หากดันร่างพ.ร.บ. ภาษีที่ดินและสิ่งปลูกสร้างเข้่าสภาพิจารณาเป็นกฎหมายไม่ทันอายุรัฐบาล ก็จะนำไปบรรจุไว้เป็นนโยบายของพรรคประชาธิปัตย์หาเสียงเลือกตั้งครั้งใหม่
30 ก.ย. 2553

รมว.คลัง ระบุ หากดันร่างพ.ร.บ. ภาษีที่ดินและสิ่งปลูกสร้างเข้่าสภาพิจารณาเป็นกฎหมายไม่ทันอายุรัฐบาล ก็จะนำไปบรรจุไว้เป็นนโยบายของพรรคประชาธิปัตย์หาเสียงเลือกตั้งครั้งใหม่
นายกรณ์ จาติกวณิช รมว.คลัง กล่าวว่า หากรัฐบาลไม่สามารถนำร่างพระราชบัญญัติ (พ.ร.บ.) ภาษีที่ดินและสิ่งปลูกสร้างให้สภาพิจารณาได้ภายในรัฐบาลชุดนี้ พรรคประชาธิปัตย์จะผลักดันกฏหมายดังกล่าวเป็นหนึ่งในนโยบายที่พรรคจะเดินหน้าต่อไปหากได้กลับเข้ามาเป็นรัฐบาลอีกครั้ง เพราะเชื่อว่ากฏหมายฉบับนี้มีส่วนช่วยให้สังคมมีความเสมอภาค และเป็นเครื่องมือสำคัญในการปฏิรูปโครงสร้างภาษีให้มีความยุติธรรมมากขึ้น
ทั้งนี้ ล่าสุดภาษีที่ดินและสิ่งปลูกสร้างอยู่ในชั้นการตรวจสอบของกฤษฎีกา ซึ่งกฏหมายฉบับนี้จะมีเปลี่ยนสัดส่วนการจัดเก็บรายได้ทางภาษีของรัฐที่ปัจจุบันจัดเก็บจากรายได้มาสู่การจัดเก็บจากทรัพย์สินหรือสิ่งปลูกสร้างมากขึ้น ถือเป็นการให้ความเป็นธรรมกับผู้เสียภาษีส่วนใหญ่ในปัจจุบันที่เป็นประชาชนที่หาเช้ากินค่ำ หรือผู้มีเงินเดือนประจำ 
นอกจากนี้รัฐบาลยังมีเป้าหมายให้กฏหมายฉบับนี้จะสามารถทำให้ประชาชนนำที่ดินออกมาใช้ให้เกิดประโยชน์มากขึ้น เพราะผลการศึกษาของ สศค.พบว่า 70% ของที่ดินทั้งหมดในประเทศไทยไม่ได้นำมาใช้ให้เกิดประโยชน์ทางเศรษฐกิจ ทั้งที่ยังมีเกษตรกรอีกจำนวนมากไม่มีที่ดินทำกิน 
ขณะเดียวกันภาษีนี้จะเป็นภาษีที่องค์กรปกครองส่วนท้องถิ่น หรือ อปท. นำไปบริหารท้องถิ่น ลดการพึ่งพิงงบประมาณจากรัฐบาลกลางลงจากปัจจุบันที่พบว่า อปท. จัดเก็บรายได้เอง10% ของรายได้ทั้งหมดของ อปท. ช่วยให้รัฐบาลมีเงินไปใช้บริหารประเทศในด้านอื่นมากขึ้น
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า ภาษีที่ดินและสิ่งปลูกสร้างจะมีการแบ่งอัตราการเก็บภาษี 3 อัตรา คือ อัตราภาษีทั่วไปไม่เกิน 0.5% ที่อยู่อาศัยโดยไม่ประกอบเชิงพาณิชย์ ไม่เกิน 0.1% และที่เกษตรกรรมไม่เกิน 0.05%
อย่างไรก็ตาม ที่ดินที่ทิ้งไว้ว่างเปล่าหรือไม่ได้ทำประโยชน์ใน 3 ปีแรกให้เสียภาษีไม่เกิน 0.5% หากยังไม่ทำประโยชน์อีกให้เสียเพิ่มขึ้นอีก 1 เท่า ในทุก 3 ปี แต่ไม่เกิน 2% ของราคาประเมินทุนทรัพย์ที่ดิน
สำหรับอัตราภาษีที่เรียกเก็บทั้งหมด จะกำหนดโดยคณะกรรมการอัตราภาษีจากส่วนกลาง กรณีองค์กรปกครองส่วนท้องถิ่น (อปท.) เห็นว่าอัตราภาษีที่คณะกรรมการต่ำเกินไป ก็สามารถกำหนดอัตราภาษีเพิ่มขึ้น แต่ไม่เกินเพดานอัตราภาษีที่กฎหมายกำหนด